Gradonačelnica Kristina Ikić Baniček sa suradnicima obišla je gradilište dječjeg vrtića na Brzaju čiju gradnju financira Vlada Sjedinjenih Američkih Država i Zapovjedništvo američke vojske u Europi. Prema riječima predstavnika tvrtke Josip Fudurić d.o.o., koja je izvođač radova, do kraja tjedna bit će završena gornja armiranobetonska ploča nakon koje kreće izgradnja krova nakon čega će se postaviti stolarija i krenut će se s unutarnjim radovima. Radovi odlično napreduju, odvijaju se prema planu i bit će gotovi do 15. lipnja ove godine nakon čega slijedi opremanje vrtića kako bi mališani, s početkom nove pedagoške godine, u mjesecu rujnu, ušli u potpuno novi vrtićki objekt koji će imati četiri odgojne skupine i moći će primiti oko 80 djece.
Paralelno se gradi i pristupna cesta, odnosno parkiralište koje će omogućiti još više mjesta za vozila stanara okolnih zgrada, ali i za roditelje vrtićke djece.